I næste måned nedlægger Arla produktionen på Hirtshals Mejeri. Men det bliver ikke det sidste lille mejeri, som Arla lukker herhjemme. Sådan lyder den kontante udmelding fra adm. direktør i Arla Foods, Peder Tuborgh: - Det her handler om at koncentrere sin produktion og modernisere den. Der vil være nogle af vores mejerier, der ikke kan klare sig. Så Hirtshals bliver ikke jeres sidste mejerilukning? - Nej, det gør det bestemt ikke, siger Peder Tuborgh til DR Nyheder. Han understreger, at der ikke er lukninger på tapetet nu og her. Samtidig minder han om, at Arla ikke kun fyrer. - Omvendt bygger vi andre arbejdspladser op i Danmark. Så hvis du ser på den samlede medarbejderportefølje vi har i Danmark, så er den rimelig konstant, også når vi kigger hen over årene, siger Peder Tuborgh. Arlas strategi er at samle produktionen på færre, men større mejerier, der kan drives mere effektivt. - Vi har brug for et stort og meget effektivt og konkurrencedygtigt produktionsapparat i Danmark, og det vil vi også have i fremtiden, siger Peder Tuborgh. I 2006 havde Arla omkring 7900 ansatte i Danmark. Året efter faldt det til omkring 7500, og der har det ligget siden. Det svarer til knap halvdelen af de ansatte i Arla.

Referat:
Hirtshals Mejeri bliver ikke det sidste mejeri, vi lukker. Sådan lyder den kontante udmelding fra Arlas direktør.